《登独石口边城远望作》
清代·纪迈宜

两山如龙翔，蜿蟺百余里。长城亘其上，乱石相角犄。

巍巍帝王都，有成斯有毁。何论穷荒地，千年泣残垒。

筑城声犹悲，垣堞已倾圮。所嗟秦人愚，贾怨徒劳尔。

新城屹金汤，盛代车同轨。筑不假民力，工费皆官庀。

宽仁高百王，汪泽唐虞比。内外方一家，岂藉防奸宄。

庶以壮观瞻，威灵震远迩。我登城上望，惊砂蔽天起。

云黯孤日黄，霜严百卉死。一视但茫茫，峰峦势未已。

百夷争效顺，驼马纷填委。河流荡山来，激迅齧城址。

入塞折复出，汇作白河水。望洋趋巨壑，朝宗正如此。

关吏招我饮，潼乳亦甘美。其长八十余，矍铄矜动履。

自诉征战劳，回首逾三纪。曾逐八千卒，歼虏数倍蓰。

裹粮常不继，酸风射眸子。疮痏犹在体，筋力嗟痹痿。

幸蒙浩荡恩，月支太仓米。感此再三叹，上马仍徙倚。

时平壮士老，临风徒抚髀。

作者简介：纪迈宜，字偲亭，文安人。康熙甲午举人，官泰安知州。有《俭重堂集》。